TikTok este cea mai profitabilă aplicaţie. La ce venituri a ajuns.
Veniturile aplicaţiilor de mobil au ajuns la 29 de miliarde de dolari. Cele mai mari venituri le-au atras TikTok, YouTube şi Tinder. Zoom este noul venit în topul celor mai descărcate aplicaţii de mobil. Aşa cum te aşteptai, piaţa de aplicaţii pentru mobil e în creştere, iar pandemia a avut un cuvânt de spus aici.
Veniturile în trimestrul trei al acestui an au crescut cu 32% faţă de aceeaşi perioadă a anului trecut şi au ajuns la 29 de miliarde de dolari. Dar să-ţi spun un lucru interesant. Două treimi din veniturile totale sunt generate de aplicaţiile din AppStore, deşi Apple are doar 25% din piaţa de device-uri mobile.Într-un clasament al celor mai profitabile aplicaţii, pe primul loc se situează TikTok, în ciuda scandalurilor din Statele Unite şi India. Pe locul doi este, cum poate te aşteptai, YouTube, iar pe locul trei, surpriză, aplicaţia de dating Tinder.Ca număr de descărcări, tot TikTok conduce clasamentul, urmată de Facebook şi de noua senzaţie din pandemie, Zoom, care ia faţa unor aplicaţii mult mai populare, ca Instagram sau Whatsapp.Iar trendul pentru trimestrul 4 arată către noi zone în care tehnologia şi pandemia dictează, cum ar fi aplicaţiile pentru cumpărături de produse alimentare, pentru firme de spălătorie şi chiar pentru meditaţie.Aşa că ai acum câteva idei dacă vrei să dezvolţi o aplicaţie.